पाएं अपने शहर की ताज़ा ख़बरें और फ्री ई-पेपरडाउनलोड करें
जिले में 4 महीने पहले बनी दो नई नगर परिषद ठीकरी व निवाली में कई विकास कार्य रुके हुए हैं। 2 मई को नगरीय विकास एवं आवास विभाग से जिले की दोनों नगर परिषदों को फायर फायटर खरीदने के लिए 18 लाख रुपए से ज्यादा स्वीकृत कर खाते में डाली गई। लेकिन परिषद का नाम ई पोर्टल पर दर्ज नहीं होने से दोनों परिषद फायर फायटर खरीदी के लिए राशि निकाल नहीं पा रही है।
नगरीय विकास एवं आवास मंत्री भूपेंद्र सिंह ने प्रदेश में बनी 23 नई नगर परिषदों में फायर फायटर खरीदने के लिए 4 करोड़ 20 लाख रुपए की राशि स्वीकृत की है। इसमें जिले की ठीकरी व निवाली नगर परिषद को भी 18.75 हजार रुपए की राशि स्वीकृत हुई। लेकिन नगर परिषद राजपुर के खाते में 16 लाख 90 हजार रुपए जमा हुए।
वहीं निवाली में 18 लाख रुपए जमा हुए। दोनों परिषदों का नाम विभाग के ई-पोर्टल पर दर्ज नहीं होने से राशि का उपयोग नहीं कर पा रहे हैं। ऐसे में विभाग के पोर्टल पर नाम दर्ज होने के बाद भी इस राशि निकाली जा सकेगी। राशि आने के बाद भी लोगों को फायर फायटर की सुविधा के लिए नाम दर्ज होने तक इंतजार करना पड़ेगा।
आगजनी पर बाहर से बुलाना पड़ता है फायर फायटर
ठीकरी व आसपास के क्षेत्र में आग की घटना पर धामनोद, अंजड़ व राजपुर से फायर फायटर बुलाना पड़ता है। कई बार समय पर वाहन नहीं पहुंचने से नुकसान ज्यादा होता है। निवाली में भी घटना होने पर पानसेमल, सेंधवा व पलसूद से फायर फायटर वाहन पहुंचते हैं। दोनों नगरों व आसपास के क्षेत्र के लिए फायर फायटर की सख्त जरूरत है। पूर्व में लोग फायर फायटर की मांग कर चुके हैं। लेकिन राशि मिलने के बाद खरीदने की परेशानी बनी हुई है।
25 लाख रुपए में आएगा एक मिनी फायर फायटर
ठीकरी नगर परिषद के सीएमओ संतोष चौहान ने बताया विभाग से फायर फायटर खरीदने के लिए 18 लाख 75 हजार रु. स्वीकृत हुए हैं। लेकिन 16 लाख 90 हजार रु. मिले। मिनी फायर फायटर 25 लाख रु. में आएगा। इसके लिए नप को शेष राशि लगाकर खरीदना पड़ेगा। फिलहाल ई पोर्टल पर परिषदों का नाम दर्ज नहीं होने से राशि का उपयोग नहीं कर पा रहे हैं। नाम दर्ज करने के लिए प्रक्रिया पूरी कर चुके हैं। कोविड-19 के कारण काम रुका हुआ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn